**Уладзімір Хільмановіч** (нар. 1967, Каменка Шчучынскага раёна) — беларускі гісторык, журналіст, праваабаронца.

Біяграфія
---------

У 1984 годзе на выдатна скончыў Ракавіцкую сярэднюю школу. У 1984—1991 гадах вучыўся на гістарычным факультэце Гродзенскага дзяржаўнага ўніверсітэта імя Янкі Купалы. Паводле адукацыі — гісторык, выкладчык сацыяльна-палітычных дысцыплін. З чэрвеня 1985 года да чэрвеня 1987 года служыў у савецкай арміі.

У 1991—1998 гадах працаваў настаўнікам у СШ № 20 Гродна, навуковым супрацоўнікам Беларускага дзяржаўнага музея гісторыі рэлігіі і метадыстам Гісторыка-мемарыяльнага цэнтра аддзелу культуры Гродзенскага гарвыканкама. У 1998 г. скончыў аспірантуру пры кафедры тэорыі і гісторыі беларускай культуры Гродзенскага дзяржаўнага ўніверсітэта (спецыялізацыя — канфесійная гісторыя). У 1997—1998 гг. працаваў на Гродзенскім абласным тэлебачанні.

Аўтар і распрацоўшчык, кіраўнік шэрагу адукацыйных праектаў, сурэдактар серыі брашур для настаўнікаў «Праз адукацыю — да грамадзянскай супольнасці» (выйшла 10 кніг, Шчэцін, 2001—2006), адзін з аўтараў і рэдактараў кнігі «Białoruskie wędrówki», аўтар шматлікіх аналітычных публікацый. Актыўны дзеяч грамадска-палітычнага руху з 1987 года. Адзін з заснавальнікаў першай у Заходняй Беларусі моладзевай грамадскай арганізацыі «Заходне-Беларускае згуртаванне моладзі» (1989). Стаяў ля вытокаў стварэння Гродзенскай асацыяцыі маладых вучоных «Віт» (1995), Гродзенскага рэгіянальнага цэнтра інфармацыйнай падтрымкі грамадскіх ініцыятыў «Трэці сектар» (1996), адзін з ініцыятараў стварэння Беларускага краязнаўчага таварыства імя Тодара Нарбута і іншае.

У 2000—2003 гадах — намеснік старшыні Гродзенскай гарадской арганізацыі БАЖ. Член ГА Беларуская асацыяцыя журналістаў, Міжнароднай асацыяцыі журналістаў і Асацыяцыі спартыўнай прэсы Рэспублікі Беларусь. Друкаваўся ў газетах «Літаратура і мастацтва», «Гродзенская праўда», «Футбол Беларуси», «Прессбол», «Пагоня» (цягам 9 гадоў), «Наша Ніва», «Биржа информации» і іншых. Быў сувыдаўцом інфармацыйна-аналітычнага бюлетэня «Свой Лад» (2002—2004). З 2004 года стала друкуецца ў беластоцкай газеце «Ніва» і на інтэрнэт-сайтах. Аўтар Беларускага календара-даведніка (Вільня, 2007).

З чэрвеня 2008 года вядзе перадачы «Беларускае золата», «Імёны Гародні» і «Краязнаўчыя кропкі» на радыё «Рацыя» (Беласток).

Выдаў футбольны даведнік, дзе апісаныя ўсе галы і пенальці чэмпіянатаў свету (1930—2010) і Еўропы (1960—2012).

Уладзімір Хільмановіч — адзін з пераможцаў конкурсу БАЖ «Абяры жыццё».

З чэрвеня 2015 г. член Саюза беларускіх пісьменнікаў.

Суаўтар «Календара Слонімшчыны»(2018).

З 2002 года — сябра праваабарончага цэнтру «Вясна».

Бібліяграфія
------------

* Палітычная сцэна Беларусі: гарадзенскія грамадскія рухі і супольнасці / Пшэмыслаў Фенрых. — Шчэцін: Фонд імя Льва Сапегі, 2002. — 68 с. — (Праз адукацыю – да грамадзянскай супольнасці). — ISBN 83-88044-26-5. Архівавана 5 сакавіка 2016.
* Беларускі каляндар-даведнік на кожны дзень. — Вільня: Гудас, 2007. — 184 с. — 300 экз. — ISBN 998-6952-02-2. Архівавана 19 жніўня 2014.
* Беларускае золата. — Беласток: СЕОРВ, 2014. — 248 с. — ISBN 978-83-930408-7-2

Зноскі
------

1. ↑  *Сяргей Астраўцоў*. Беларускі каляндар на кожны дзень **(нявызн.)**. *Грамадства*.  Радыё «Свабода». Праверана 1 студзеня 2013.(недаступная спасылка)
2. ↑  Хільмановіч Уладзімір профіль на Kamunikat.org
3. ↑
4. ↑  Уладзімір Хільмановіч — адзін з пераможцаў конкурсу БАЖ «Абяры жыццё»
5. ↑  Зрілість Хільмановіча
6. ↑  У Слоніме прэзентавалі «Каляндар Слонімшчыны» Архівавана 30 студзеня 2023.

Спасылкі
--------

* Блог Уладзіміра Хільмановіча на Радыё «Рацыя»

|  |  |
| --- | --- |
| ⚙️   Нарматыўны кантроль | GND: 142851329 · ISNI: 0000 0001 1222 005X · LCCN: n2013015607 · NUKAT: n2002043687 · VIAF: 163435091 |